**HALAFONONGA KI HE FEHIKITAKI ‘O E KAU FAIFEKAU**

‘Oku fatu ‘a e halafononga ko ‘eni ‘o fakatatau ki he tu’utu’uni ‘a e Konifeleni ‘a e Siasi Metotisi ‘a Nu’u Sila ni, ‘a ia ko e sino ia ‘oku tau taliui katoa ki ai. ‘Oku mahu’inga ke lave’i lelei ‘e he Faifekau-Sea pehe ki he kau Faifekau Pule ‘a e angafai mo e taimi ‘oku fiema’u ke fakakakato ki ai ‘a e ngaue takitaha ‘o fekau’aki mo e fehikitaki. ‘Oku mahu’inga ‘aupito ke mou fakatokanga’i ‘eni mo muimui pau ki ai he ko ia ‘e fai ‘aki ‘a hono tali ‘a e fehikitaki ‘oku fokotu’u mai ki he Mission Resourning Unit. ‘E toki ai pe ha feliliu’aki ‘i ha taimi ‘oku hoko ai ha me’a fakatu’upake ki ha faifekau pe ko ha fiema’u mei ha fai’anga lotu.

**Ko ‘Eni ‘a e Ngaahi Vaa’ihala**

1. Ko e Vahenga-Ngaue (parishes) kotoa pe mo e Fai’angalotu (congregations) kotoa pe pea mo e faifekau (presbyters) kotoa pe kuo mateuteu pea mo femahino’aki te nau kau he fehikitaki ‘o e ta’u taki taha ke fetu’utaki ki he Faifekau Sea pea mo e Sekelitali Lahi ‘o e Siasi ‘i he ‘aho **1 ‘o Ma’asi** ‘o e ta’u ko ia.

**Me’a mahu’inga ke fakatokanga’i:**

He’ikai ke to e tali ha hingoa ha faifekau ki he pepa fehikitaki hili ‘a e ‘aho **1 ‘o Sune** he ta’u taki taha, tukukehe kapau ‘oku ‘i ai ha fiema’u fakatu’upake.

‘Oku mahu’inga ki he faifekau ‘oku ‘ave hono hingoa ki he fehikitaki ke kamata fakavetevete ‘ene fekau’aki fakatauhi sipi mo e kaingalotu ‘oku ne tauhi. Ko e taimi pe ‘oku ‘ave ai hono hingoa ki he fehikitaki he’ikai toe to’o mei ai.

‘Oku mahu’inga foki ki he fai’anglotu ‘oku ‘ave hono hingoa ki he fehikitaki ke ‘oua toe to’o mei he fehikitaki. ‘E toki liliu pe ha tu’utu’uni kapau ‘oku fiema’u.

1. Ko e faifekau kotoa pe pea mo e Vahenga-Ngaue kotoa pe pea mo e Fai’angalotu kotoa pe ‘oku nau mateuteu ke kau he fehikitaki kuopau ke nau fakafonu ‘a e Pepa Fehikitaki (Stationing Profile Form). Ko e pepa ko ‘eni kuopau ke a’u mai ki he ‘ofisi ‘o e Mission Resourcing he ‘aho **17 ‘o Me**.

Kataki ‘o ‘ave ho’o pepa fehikitaki ki he Faifekau Sea ‘i ha taimi lahi kimu’a ‘i he ‘aho 17 ‘o Me ke vakai ki ai ‘a e Faifekau Sea pe ‘oku maau ‘a e me’a kotoa pea toki ‘omai ki he Mission Resourcing Unit he ‘aho 17 ‘o Me.

Ko e faifekau kotoa pe pehe ki he Vahenga-Ngaue mo e Fai’angalotu kotoa pe te nau kau he fehikitaki kuopau ke nau ma’u ‘a e tatau ‘o e Pepa Fikitaki (Stationing Profile Form) ‘o e kau faifekau mo e ngaahi Vahenga-Ngaue mo e ngaahi Fai’angalotu te nau kau he fehikitaki.

‘E ‘osi hono ma’u ‘e he Mission Resourcing Unit ‘a e ngaahi Pepa Fehikitaki (Stationing Profile Forms) pea ‘e photo copy leva ia ‘o tufaki atu ki he ngaahi fai’anga lotu pea mo e ngaahi vahenga-ngaue pehe ki he kau faifekau te nau kau ‘i he fehikitaki ke nau lau pea mo kamata ke fai honau fakatauhoa (matching).

1. ‘I he ‘aho **17 ‘o Siulai** kuo kakato ki ai ‘a hono fakatauhoa ‘e he faifekau takitaha pehe ki he ngaahi vahenga-ngaue pea mo e ngaahi fai’anga lotu ‘a ‘enau fiema’u (matching) pea ngalingali kuopau ‘a e potu siasi te nau loto ke ngaue ai pea mo e potu siasi te nau loto ke fakangaue’i ha faifekau. Ko ‘ene maau pe ‘a e ngaue ko ‘eni pea ‘e fetu’utaki leva ‘a e faifekau takitaha pea mo e potu siasi takitaha ki he faifekau-sea pea fetu’utaki leva ‘a e faifekau-sea ki he Mission Resourcing Unit ‘i he ‘aho 17 ‘o Siulai. Ko hono ma’u mai pe ‘a e ngaahi pepa fehikitaki pea mo hono ngaahi fakatauhoa ki he Mission Resourcing Unit ‘e kamata leva hono teuteu ‘a e pepa fehikitaki ki he fakataha ‘a e Komiti Fehikitaki (Tauiwi Stationing Committee) he ‘aho 8 ki he 11 ‘o Sepitema 2019
2. ‘E fakataha ‘a e Komiti Fehikitaki he ‘aho **8 ki he 11 ‘o Sepitema** ke fakakakato ‘a e ngaahi fakafehoanaki (matching) pea fokotu’utu’u ki he ngaahi fetalanoa’aki (face to face) ‘a e ngaahi fai’anga lotu mo e ngaahi vahenga-ngaue pea mo e kau faifekau ‘oku kau honau ngaahi hingoa ‘i he fehikitaki.
3. Ko e ‘aho **31 ‘o ‘Okatopa** ‘e kamata ai ‘a e ngaahi fetalanoa’aki (face to face) ‘a e ngaahi vahenga-ngaue, fai’angalotu, pea mo e kau faifekau ‘oku kau honau ngaahi hingoa ‘i he fehikitaki. ‘E tokanga ‘a e faifekau-sea pea mo e kau faifekau pule ‘o e ngaahi vahenga-ngaue ke fakapapau’i ‘a e ngaahi ‘aho mo e taimi ke fai ai ‘a e fetalanoa’aki ko ‘eni.

‘Oku mahu’inga ke fakatokanga’i kuopau ke ‘osi ‘a e fetalanoa’aki (face to face) kotoa pe kimu’a he ‘aho 15 ‘o Novema.

1. Ko ‘ene ‘osi pe ‘a e ngaahi fetalanoa’aki ‘i he ‘aho **15 ‘o Novema** pea ngalingali leva kuo maau ‘a e fehikitaki pea ‘omai leva ‘a e ngaahi hingoa ‘o e ngaahi fai’angalotu pea mo e ngaahi vahenga-ngaue pea mo e kau faifekau ‘oku kau he fehikitaki ki he Palesiteni ‘o e siasi ke tali pea mo fakamafai’i kinautolu pea mo ‘ave ki he Konifelenisi ke fakakakato ai hono ui ‘o e fehikitaki.
2. ‘I he ‘osi pe Konifelenisi ‘e kamata leva ke teuteu ‘a e kau faifekau mo e ngaahi vahenga-ngaue pehe ki he ngaahi fai’anga lotu ‘oku nau kau he fehikitaki ke fa’u ‘e ngaahi pepa kovinanite (Covenant forms) ke mahino ‘a e ngaahi fiema’u ‘a e ngaahi siasi pehe ki he fatongia ‘o e faifekau. Kuopau ke fakapapau’i ‘e he faifekau-sea pea pehe ki he faifekau-pule ‘o e vahenga-ngaue kuo fai ‘a e fakamo’oni ki he pepa kovinanite ko ‘eni. Ko e pepa Kovinanite ko ‘eni ‘e ma’u fakataha pe ia mo e ngaahi pepa (Stationing Profile Forms) ‘oku fai’aki ‘a e fehikitaki.
3. ‘I he mahina ko Sanuali pea mo Fepueli ‘e kamata ai ‘a e ngaahi malanga fakanofo ‘o e kau faifekau te nau hiki ki honau fai’anga lotu fo’ou. ‘Oku mahu’inga ke ngaue fakataha ‘a e faifekau-sea pea mo e kau faifekau pule ke fakapapau’i ‘a e ‘aho pehe ki he taimi pea mo e feitu’u ‘e fakahoko ai ‘a e ngaahi malanga fakanofo ko ‘eni. Ko e mahino pe ‘o e ngaahi fakaikiiki ko ‘eni pea ‘e fetu’utaki leva ‘a e faifekau-sea ki he Mission Resourcing Unit. ‘E fetu’utaki leva ‘a e Mission Resourcing Unit ki he katoa ‘a e siasi ke ‘ilo ‘e he tokotaha kotoa ko e ‘uhi ko kinautolu te nau fiema’u ke nau kau atu ki he ngaahi malanga fakanofo.

Tu’a ‘ofa atu,

Rev Siosifa Pole (Acting Director for Pasifika Ministries)